
1. Reuniunea miniştrilor de externe ai statelor membre UE 

 

Miniştrii de externe ai statelor membre ale Uniunii Europene, reuniţi la 22 octombrie a.c., la Luxemburg, pentru pregătirea summit-ului de la Bruxelles (24-25 octombrie), şi-au asumat recomandarea Comisiei Europene privind lărgirea UE prin primirea a zece noi membri în anul 2004. (Comisia Europeană a recomandat oficial, la 9 octombrie a.c., "deschiderea porţilor Uniunii" pentru Polonia, Ungaria, Republica Cehă, Slovacia, Slovenia, Lituania, Letonia, Estonia, Cipru şi Malta). 

În problema finanţării lărgirii, "cei 15" nu au ajuns la nici un acord în problema plăţilor directe pentru agricultura viitoarelor state membre, chestiune care preocupă Franţa şi Germania de mai multe luni de zile. De asemenea, miniştrii de externe din statele UE nu au găsit un "teren de înţelegere" în problema repartizării fondurilor structurale pentru sprijinirea regiunilor defavorizate din cele viitoare 10 state noi membre şi nici în privinţa compensaţiilor financiare ce vor fi acordate celor care vor contribui la bugetul comunitar începând cu anul 2004. Deplângând absenţa progreselor în această ultimă problemă, ministrul danez al afacerilor externe, Per Stig Moeller, a reproşat omologilor săi că tergiversează în mod inutil discuţiile asupra unor fonduri derizorii, care echivalează cu "doi sau trei euro pentru fiecare cetăţean al UE în următorii doi sau trei ani". 

"Extinderea Uniunii Europene ar putea fi amânată dacă statele membre nu vor ajunge rapid la un acord privind cheltuielile pentru integrarea celor zece ţări candidate", a avertizat premierul danez Anders Fogh Rasmussen. El a îndemnat ţările membre să ajungă la un acord cu privire la strategiile financiare analizate în prezent, în caz contrar existând posibilitatea blocării primului val de extindere, prevăzut pentru anul 2004. Anders Rasmussen a adăugat că eventualele divergenţe de opinie cu privire la politicile financiare care urmează să fie aplicate în Uniunea Europeană ar putea fi soluţionate prin negocieri paralele. Danemarca, care deţine în prezent preşedinţia UE, a subliniat că cele 15 state membre trebuie să pregătească terenul pentru summit-ul de la Copenhaga, de la mijlocul lunii decembrie, când va fi lansată runda finală a negocierilor de aderare.

Pe de altă parte, A. Rasmussen a respins recentele afirmaţii ale lui Romano Prodi, preşedintele Comisiei Europene, care a calificat regulamentul bugetar european drept "stupid" şi a apreciat că Pactul de Stabilitate şi Dezvoltare ar trebui aplicat cu mai multă flexibilitate. R. Prodi şi-a justificat afirmaţiile, precizând că "economia statelor europene ar putea reveni în curând la deflaţie, pe fondul unui ritm foarte lent de creştere". Premierul danez a replicat, însă, că orice dubii cu privire la eficienţa prevederilor bugetare europene se vor reflecta în mod negativ asupra credibilităţii monedei unice. Afirmaţiile lui Romano Prodi au condus, potrivit analiştilor, la deprecierea monedei euro faţă de dolar la cel mai defavorabil curs consemnat în ultima lună.

Agenţia de evaluare financiară "Fitch Ratings" a avertizat, într-o analiză publicată la sfârşitul săptămânii trecute, că o eventuală amânare pe termen nelimitat, precum şi abandonarea extinderii Uniunii Europene ar putea declanşa turbulenţe financiare în Europa Centrală şi de Est.

Cele 25 de state membre ale viitoarei Uniuni Europene extinse ar urma să aibă 726 de reprezentanţi în cadrul Parlamentului European ales în 2004, se precizează într-un document discutat la Luxemburg.

Cel mai mare număr de eurodeputaţi l-ar avea în continuare Germania (99), număr nemodificat faţă de cel actual, urmată de Franţa, Marea Britanie şi Italia, cu câte 78 de europarlamentari faţă de 87 în prezent. Poziţia a patra ar fi ocupată de Polonia, cea mai mare dintre cele zece candidate prevăzute să adere în 2004, alături de Spania, cu câte 54 de eurodeputaţi. 

Analiştii consemnează faptul că repartizarea mandatelor în Parlamentul European după extindere a fost stabilită prin Tratatul de la Nisa, în perspectiva unei Uniuni Europene cu 27 de membri din 2004, însă amânarea aderării Bulgariei şi României lasă vacante cele 33 de locuri promise eurodeputaţilor români şi 17 celor bulgari. Miniştrii de externe ai "celor 15" au acceptat o "ajustare" pentru a se ajunge la un total "cât mai apropiat posibil" de numărul de 732 eurodeputaţi prevăzut de Tratatul de la Nisa.

 

2. Lucrările summit-ului UE de la Bruxelles

 

În perioada 25-26 octombrie a.c., la Bruxelles a avut loc reuniunea la nivel înalt a ţărilor membre ale Uniunii Europene, destinată discutării finanţării procesului de extindere.

Reprezentanţii europeni au fost de acord să citeze, în concluziile finale ale reuniunii, anul 2007 ca posibilă dată a aderării României şi Bulgariei la Uniunea Europeană. Astfel, în concluziile summit-ului se arată: "Consiliul European şi-a exprimat susţinerea faţă de Bulgaria şi România în eforturile pe care le depun pentru a adera la UE în 2007". Un proiect de concluzii anterior nu menţiona anul 2007 ca dată de aderare a celor două ţări la Uniunea Europeană şi se limita la a propune membrilor UE să stabilească "calendare" în vederea aderării acestora. Totodată, la summit-ul de la Copenhaga, din luna decembrie, vor fi adoptate "două foi de parcurs" pentru România şi Bulgaria.

Cu prilejul aceleiaşi reuniuni, liderii statelor din Uniunea Europeană au convenit să extindă, de la doi ani la trei ani, măsurile destinate protejării pieţei interne a Uniunii după admiterea de noi membri. Aceste măsuri vor permite oricărui stat membru al UE să solicite Comisiei Europene autorizarea necesară pentru impunerea unei interdicţii sau pentru limitarea importurilor la unele produse, dacă activitatea dintr-un sector economic anume este periclitată din cauza extinderii.

O serie de diplomaţi au declarat că liderii UE au luat această decizie parţial pentru a face pe placul Olandei, al cărui Parlament exercită presiuni asupra guvernului pentru ca acesta să asigure că extinderea nu va destabiliza piaţa internă a Uniunii.

Măsurile vor fi extinse la toate domeniile pieţei interne cu implicaţii transfrontaliere, precum şi la justiţie şi la afaceri interne, în condiţiile în care unele state membre se tem de o creştere a imigraţiei ilegale după extindere.

Liderii europeni au acordat Înaltului reprezentant pentru Politică Externă, Javier Solana, mandat pentru începerea de negocieri în vederea stabilirii unor relaţii permanente UE-NATO. "Stabilirea acestor relaţii este indispensabilă constituirii unei politici europene de apărare. Avem astăzi acordul "celor 15" şi am mandat pentru începerea de negocieri imediate cu NATO", a afirmat Javier Solana. Acordul UE-NATO se referă la "modalităţile de punere în practică a dispoziţiilor Tratatului de la Nisa asupra modului de asociere a aliaţilor NATO care nu sunt membri UE", a precizat el.

Grecia, membră a UE şi a NATO, precum şi Turcia, membră NATO, au blocat până în prezent încheierea unui acord care să definească relaţiile permanente între UE şi Alianţă, împiedicând accesul membrilor UE la modalităţile de planificare operaţională a NATO şi întîrziind realizarea unei apărări europene.

În legătură cu recenta luare de ostatici din capitala Rusiei, şefii de state şi de guverne şi forul de conducere al UE au condamnat actul de terorism, adăugând că sunt alături de familiile ostaticilor. "Luarea de ostatici este un act de terorism laş şi criminal, care nu poate fi justificat de nici o cauză", se arată într-o declaraţie a liderilor europeni, care îşi exprimă, de asemenea, susţinerea pentru măsurile adoptate de guvernul rus în vederea eliberării ostaticilor. 

"Cei 15" şi-au exprimat intenţia de a dezvolta parteneriatul strategic cu Rusia, în special în ceea ce priveşte lupta antiteroristă. "Sperăm să luăm măsuri importante la următorul summit UE-Rusia, care va avea loc la Copenhaga, la 11 noiembrie a.c.", se arată în aceeaşi declaraţie.

*

 

 

 

■ Principalele puncte ale declaraţiei adoptate la summit-ul UE privind extinderea Uniunii

- Uniunea Europeană se raliază concluziilor şi recomandărilor Comisiei, potrivit cărora Ciprul, Estonia, Ungaria, Letonia, Lituania, Malta, Polonia, Republica Slovacă, Republica Cehă şi Slovenia îndeplinesc criteriile politice şi vor fi în măsură să îndeplinească şi criteriile economice şi să îşi asume obligaţiile care decurg din aderare, începând cu anul 2004.

- UE îşi confirmă dorinţa de a încheia negocierile de aderare cu aceste ţări în cadrul reuniunii Consiliului European de la Copenhaga, pe 12 şi 13 decembrie 2002, şi de a semna tratatul de aderare la Atena, în aprilie 2003.

- UE preferă ca Ciprul reunificat să adere la Uniune şi cere responsabililor comunităţilor cipriote elene şi turce să ajungă la un acord înaintea încheierii negocierilor de aderare din acest an.

- UE apreciază progresele înregistrate de Bulgaria şi România. În cadrul summit-ului de la Copenhaga vor fi adoptate unele decizii pentru a avansa în procesul de aderare a celor două ţări. UE îşi declară «susţinerea faţă de Bulgaria şi România» în eforturile lor de a adera la UE în 2007.

- UE salută măsurile importante adoptate de Turcia pentru îndeplinirea criteriilor politice de la Copenhaga şi faptul că a făcut progrese în sectorul economic şi în vederea adoptării acquis-ului comunitar (...) Perspectiva deschiderii de negocieri cu Turcia este foarte aproape. "Cei 15" vor pregăti pentru summit-ul de la Copenhaga elementele care permit stabilirea următoarei etape a candidaturii Turciei.

- UE aprobă propunerile Comisiei Europene vizând includerea în tratatul de aderare a unei clauze generale de salvgardare pe plan economic şi a două clauze specifice de salvgardare privind funcţionarea pieţei interne, incluzând toate politicile sectoriale care se referă la activităţile economice care au efect trasfrontalier, dar şi domeniul justiţiei şi al afacerilor interne. Aceste clauze pot fi invocate timp de trei ani după aderare.

 

3. Criza din Irak

 

La 22 octombrie a.c., Statele Unite au prezentat celorlalţi patru membri permanenţi ai Consiliului de Securitate al ONU un proiect de rezoluţie revizuit privind dezarmarea Irakului, ameninţând Irakul că va suporta consecinţele, în cazul nerespectării rezoluţiei. Reprezentanţii celor cinci membri permanenţi ai Consiliului de Securitate (China, Franţa, Marea Britanie, Rusia şi Statele Unite) s-au reunit pentru a studia acest proiect, fiecare beneficiind de drept de veto.

Acest proiect acordă inspectorilor ONU pentru dezarmare un mandat privind efectuarea de inspecţii "ferme şi fără restricţii" şi prevede că "vor exista consecinţe" în cazul în care regimul de la Bagdad nu se va conforma inspecţiilor.

Precedentul proiect de rezoluţie s-a lovit de obiecţiile Franţei şi ale Rusiei, care s-au opus recurgerii "automate" la forţă împotriva Irakului. 

Preşedintele american, George W. Bush, a precizat că "politica Statelor Unite are ca obiectiv o schimbare a regimului din Irak, deoarece, timp de 11 ani, Saddam Hussein a sfidat Naţiunile Unite". "Dar, în cazul în care Saddam Hussein va coopera cu Naţiunile Unite, (...) atunci putem considera că regimul acestuia s-a schimbat", a adăugat preşedintele american.

Preşedintele francez, Jacques Chirac, a reamintit că este "esenţial să nu fie necesară o intervenţie susţinută de comunitatea internaţională", iar adjunctul ministrului rus al afacerilor externe, Iuri Fedotov, a declarat că o nouă rezoluţie "nu trebuie să acorde un cec în alb pentru recurgerea la forţă".

La rândul său, directorul general al Agenţiei Internaţionale a Energiei Atomice (AIEA), Mohammad El-Baradei, a cerut Statelor Unite şi aliaţilor acestora ca, înainte de a aplica vreo măsură, să acorde inspectorilor ONU pentru dezarmare ocazia de a-şi îndeplini misiunea în Irak.

Liderul suprem al Republicii Islamice a Iranului, ayatollahul Ali Khamenei, a avertizat împotriva unui atac al Statelor Unite în Irak, care ar "dăuna pe termen lung americanilor, din cauza sentimentelor antiamericane în creştere".

În ceea ce priveşte opoziţia irakiană, purtătorul de cuvânt al Congresului Naţional Irakian (CNI) a afirmat că, începând cu luna noiembrie a.c., armata americană urmează să antreneze, în Statele Unite, cel puţin 5.000 de membri ai opoziţiei irakiene. De altfel, Pentagonul a anunţat transferul a 20 de elicoptere Apache AH-64, din Europa în Kuweit, împreună cu 450 de soldaţi. Sporirea efectivelor americane se va realiza prin trimiterea, mai repede decât era prevăzut, a portavionului american "USS Constellation", în zona Golfului, unde se va alătura portavionului american "USS Abraham Lincoln".

Reuniunea celor cinci membri permanenţi ai Consiliului de Securitate al Naţiunilor Unite asupra textului american de rezoluţie privind dezarmarea Irakului s-a încheiat fără să fie anunţată vreo hotărâre.

Dezbaterile au vizat "evitarea unui veto", a declarat ambasadorul Statelor Unite la ONU, John Negroponte. El a mai precizat că "dintr-un moment într-altul trebuie să fie contactaţi şi membrii aleşi", făcând referire la cei zece membri ai Consiliului, aleşi pentru doi ani pe o bază regională şi care îşi manifestă din ce în ce mai mult iritarea pentru că nu au fost invitaţi la discuţii. 

Ambasadorii tuturor celor 15 state membre ale Consiliului de Securitate al Organizaţiei Naţiunilor Unite s-au reunit la 25 octombrie a.c., la New York pentru a dezbate în plen proiectul de rezoluţie privind Irakul avansat de SUA, cu sprijinul Marii Britanii.

La rândul său, Franţa a elaborat un proiect alternativ de rezoluţie care a fost discutat la sediul ONU. Printre modificările propuse de partea franceză se numără eliminarea unui paragraf în care se vorbeşte despre "violarea materială" de către Irak a rezoluţiei 687, prin care sunt fixate obligaţiile acestei ţări în cadrul acordului de încetare a focului. Experţii francezi apreciază că această expresie ar putea fi interpretată foarte bine ca un semnal pentru lansarea unei acţiuni militare de către oricare stat care ar putea considera anulat acordul de încetare a focului din 1991. 

Potrivit experţilor, proiectul francez de rezoluţie nu reprezintă decât o reorganizare a prevederilor americane, astfel încât, spre exemplu, paragraful în care Irakul este avertizat că va suporta "consecinţe serioase" va fi plasat după şi nu înaintea celui care subliniază că, în cazul în care inspectorii ONU pentru dezarmare vor constata noi violări de către regimul de la Bagdad ale obligaţiilor faţă de dezarmare, Consiliul de Securitate se va reuni pentru a stabili metode mai aspre pentru a determina Irakul să se dezarmeze. 

*

"Pentagonul a decis să încetinească procesul de desfăşurare a forţelor militare americane în zona Golfului, cu toate că trupele nu au primit un ordin oficial de a suspenda pregătirile de plecare în regiune, ceea ce ar însemna că o eventuală decizie privind lansarea unei campanii împotriva Irakului nu va fi adoptată foarte curând", au declarat surse oficiale militare.

Conform Ministerului american al Apărării, dispozitivul militar american în zona Golfului numără în prezent 58.000 de soldaţi, dintre care 10.000 sunt desfăşuraţi în Afganistan. Chiar dacă unităţile sunt menţinute în prezent în cazărmi, Pentagonul continuă, pe de altă parte, să trimită materiale şi echipamente militare în regiune. 

Totodată, Pentagonul a decis să amâne un exerciţiu militar important, "Internal Look", care urma să se desfăşoare în Qatar. Şeful Comandamentului Central al Armatei SUA, generalul Tommy Franks, a declarat că manevrele, care vor avea loc în noiembrie sau decembrie conform noului calendar, nu vor mai dura trei, ci doar o săptămână. 

 

 

4. Recrudescenţa terorismului internaţional 

 

După atentatele din 11 septembrie 2001 din SUA şi acţiunile teroriste de mai mică amploare care au avut loc pe parcursul anului 2002 (Israel, Palestina, Indonezia, India, Pakistan), la 23 octombrie a.c., un grup înarmat cecen format din aproximativ 50 de persoane a luat ostatici, la Moscova, peste 700 sute de persoane care urmăreau un spectacol de teatru.

Luarea unor civili drept ostatici de către rebeli ceceni în capitala rusă este o premieră în conflictele ruso-cecene, astfel de acţiuni având loc, în trecut, doar în Caucazul de Nord.

De la începutul celui de-al doilea conflict ruso-cecen, la 1 octombrie 1999, singura luare de ostatici importantă a avut loc la 31 iulie 2001, când aproximativ 30 de persoane au fost reţinute într-o localitate din Caucaz de un grup de rebeli, care au cerut eliberarea unor tovarăşi ai lor. Toţi aceşti ostatici au fost eliberaţi după un asalt al forţelor de ordine, operaţiune soldată cu o victimă din rândul agresorilor.

În timpul primului conflict (1994-1996), rebelii ceceni au recurs de două ori la luări de ostatici de anvergură. La 14 iunie 1995, circa 200 de ceceni conduşi de liderul militar Şamil Bassaiev au atacat sediul administraţiei locale din Budennovsk (la 120 de kilometri de graniţa cu Cecenia), după care s-au retras într-un spital, unde au luat ostatici aproximativ 1.500 de civili. Luptele cu forţele ruse de securitate s-au soldat cu peste 160 de morţi, iar rebelii au reuşit până la urmă să scape cu 140 de ostatici, pe care i-au eliberat în Cecenia după un periplu de 24 de ore.

La 9 ianuarie 1996, aproximativ 2.000 de persoane au fost luate ostatici de un comando cecen la Kizliar (în Daghestan). La o săptămână după eveniment, forţele ruse au lansat un atac împotriva comandoului, care s-a retras, între timp, la Piervomaiskaia (la graniţa daghestano-cecenă), cu 150 de ostatici. Luptele au continuat încă o săptămână, când forţele de ordine au anunţat că au ucis peste 100 de rebeli ceceni.

În legătură cu recenta acţiune teroristă de la Moscova, pe un site Internet pro-cecen s-a afirmat că autorităţile ruse au la dispoziţie şapte zile pentru a începe retragerea trupelor de pe teritoriul cecen, inclusiv din capitala Republicii separatiste şi încheierea definitivă a conflictului din Cecenia, nerespectarea acestui termen însemnând uciderea ostaticilor şi aruncarea în aer a clădirii teatrului. Potrivit aceluiaşi site, grupul de atacatori era condus de către Movsar Baraiev, nepotul comandantului de război cecen Arbi Baraiev, care a murit anul trecut, femeile din cadrul grupului fiind văduve ale rebelilor ceceni. Atacatorii se autointitulează "smertniki", cuvânt care în limba rusă înseamnă "războinici care mor pentru o cauză nobilă". 

Forţele ruse au preluat controlul, la 26 octombrie a.c., asupra teatrului din Moscova în urma unei intervenţii în forţă care a durat mai puţin de o jumătate de oră. În spitalele din Moscova se mai află internaţi 405 dintre foştii ostatici, nouă dintre aceştia fiind copii. Surse oficiale ruse au anunţat că bilanţul morţilor, 118 persoane, nu s-a modificat, dar au adăugat că 45 de persoane se află în stare gravă.

Preşedintele Vladimir Putin a declarat, la 28 octombrie a.c., în cursul unei reuniuni a Guvernului, că Rusia va lua "măsurile adecvate" împotriva teroriştilor, "oriunde s-ar afla aceştia". "Terorismul internaţional devine din ce în ce mai îndrăzneţ, mai crud; peste tot în lume ameninţă să utilizeze mijloace comparabile armelor de distrugere în masă. Dacă cineva încearcă să folosească asemenea metode împotriva ţării noastre, Rusia va lua măsurile adecvate împotriva teroriştilor şi susţinătorilor lor ideologici şi financiari, oriunde s-ar afla aceştia", a subliniat preşedintele rus.

*

Presa occidentală apreciază că problema ostaticilor din Moscova a zguduit reputaţia de om puternic a preşedintelui rus, Vladimir Putin, care a fost obligat să renunţe la deplasările în străinătate prevăzute pentru această săptămână, inclusiv la întâlnirea cu omologul său american, George W. Bush, cu ocazia summit-ului APEC din Mexic.

"Faptul că războiul s-a mutat chiar în inima Moscovei aduce atingere imaginii Rusiei stabile, atât de dragă preşedintelui Vladimir Putin, precum şi prestigiului liderului de la Kremlin", apreciază cotidianul "Le Figaro".

Potrivit analiştilor francezi, "în această criză, preşedintele rus se bucură, totuşi, de sprijinul comunităţii internaţionale, toate marile capitale condamnând cu severitate luarea de ostatici, de către un comando cecen. Cu toate acestea, Vladimir Putin va trebui să se împace cu sentimentul umilirii, fiind forţat să-şi explice deciziile, în contextul în care lupta împotriva teroriştilor a fost una dintre temele sale predilecte de campanie. După trei ani de război în Cecenia, care au făcut mii de morţi de partea rusă şi alte zeci de mii din rândul cecenilor, problema nu pare rezolvată".

Într-o primă fază, preşedintele rus s-a eschivat, afirmând că "planul a fost elaborat în străinătate şi tot din străinătate provin şi executanţii operaţiunii". "Le Figaro" subliniază însă că, deşi această concluzie poate fi adevărată, parcursul cecenilor pare similar cu cel al afganilor, care, din cauza propriilor tragedii, s-au abandonat talibanilor şi reţelei Al-Qaida.

A doua problemă importantă a preşedintelui ţine de ordinea interioară, întrucât îl aşteaptă o serie de presiuni politice venite atât din partea radicalilor, cât şi a militarilor sau a nostalgicilor, care vor încerca să-l convingă să înăsprească operaţiunea antiteroristă din Cecenia. Însă aceste tendinţe presupun o serie de riscuri, dintre care "Le Figaro" aminteşte cel al depăşirii limitei fragile dintre "democraţie dirijată" şi "democraţie controlată". Analiştii francezi apreciază că Vladimir Putin nu dispune, pentru moment, decât de variante neplăcute. Ei apreciază, totuşi, că a venit momentul ca liderul rus să se bazeze pe capitalul de simpatie pe care l-a acumulat şi să deschidă negocieri de pace cu Cecenia.

Pe de altă parte, presa britanică din 27 octombrie a.c. este de părere că preşedintele V. Putin şi-a consolidat autoritatea, în urma crizei ostaticilor de la Moscova, considerând că o intervenţie în forţă era singura opţiune.

Deşi forţele speciale ruse au intervenit în forţă în teatrul din Moscova, iar în urma acestei acţiuni au murit cel puţin 118 ostatici şi 50 de membri ai grupului de comando cecen, publicaţia "Sunday Times" apreciază că "nu a existat o altă variantă şi s-a optat pentru soluţia cea mai puţin rea, oricât de oribile ar fi fost consecinţele". Săptămânalul britanic adaugă: "Departe de a coborî garda, în mod sigur preşedintele V. Putin îşi va intensifica acţiunile pentru a lua măsuri energice împotriva ameninţărilor teroriste (...), şi, într-un mod mai cinic, de a-şi recâştiga autoritatea personală pe care a pierdut-o după evenimentele de la Moscova".

La rândul său, publicaţia "Mail on Sunday" consemna: "dacă ar fi negociat cu teroriştii ceceni, ar fi condamnat mii de persoane ca, pe viitor, să se confrunte cu acelaşi pericol şi ar fi încurajat alţi terorişti să imite aceste tactici. Este aproape sigur că Vladimir Putin va avea o poziţie mai dură ca înainte". "Mail on Sunday" afirmă că modul brutal în care Rusia a pus capăt luării de ostatici aminteşte că această ţară "mai are de parcurs un drum lung înainte de a deveni o democraţie pluralistă aşa cum îşi doreşte toată lumea".

Publicaţia "Sunday Telegraph" apreciază că acest incident sângeros "a consolidat, în străinătate, hotărârea preşedintelui V. Putin de a demonstra că lupta Rusiei împotriva rebelilor ceceni face parte din războiul internaţional împotriva terorismului".

Cotidianul "The Observer" susţine că Vladimir Putin este "încurajat cu ardoare să extindă campania în Cecenia şi ar fi o greşeală fatală să se producă o tragedie după alta, din cauza continuării aceleiaşi politici eronate pe care Rusia a avut-o în ultimii zece ani". "În felul în care Statele Unite caută susţinere pentru războiul împotriva Irakului, pare un lucru cert ca Rusia să facă acelaşi lucru şi, pe termen scurt, să adopte aceeaşi poziţie ca şi Statele Unite, atacând teroriştii oriunde îi va găsi", conchide "The Observer". 

*

"Rusia a câştigat o luptă, nu întreg războiul împotriva terorismului", aprecia, la 28 octombrie a.c., presa rusă, în general mulţumită de deznodământul acţiunii de eliberare a ostaticilor, dar destul de critică în ceea ce priveşte circumstanţele care au permis unui grup de comando cecen să ia aproximativ 800 de ostatici.

"Am demonstrat lumii întregi şi infractorilor că avem şi alte soluţii decât negocierile laşe cu teroriştii şi îndeplinirea ruşinoasă a solicitărilor acestora", apreciază cotidianul "Vremia Novosti". "Cum se poate ca 50 de terorişti înarmaţi să organizeze o astfel de operaţiune, în centrul Moscovei, în condiţiile în care forţele de ordine verifică zi şi noapte documentele de identitate ale persoanelor cu tenul mai închis la culoare? De ce serviciile noastre de securitate nu dispun de o reţea de agenţi care să poată preveni aceste acte? Cum se face că ministrul de Interne a descoperit abia după această criză că în Moscova există o reţea teroristă?", se întreabă "Vremia Novosti".

"Avem forţe speciale capabile să ia cu asalt o clădire minată, avem medici şi echipe de salvare pregătite să facă imposibilul. Suntem o naţiune curajoasă. Dar războiul nu a fost câştigat încă", susţine publicaţia "Izvestia". "Trebuie să câştigăm această bătălie fără a institui starea de război", mai avertizează publicaţia rusă. În schimb, "Izvestia" solicită declanşarea unei anchete independente pentru stabilirea circumstanţelor care au permis grupului de comando să realizeze o operaţiune de asemenea amploare. "Totul s-a sfârşit, dar de fapt de-abia începe. Nu toţi foştii terorişti au fost încă găsiţi, iar secretul deplin care planează în jurul acestui caz ne aduce aminte de vremea când nu aveam dreptul la informare", adaugă cotidianul rus.

■ Cele mai importante luări de ostatici din lume 

 

Operaţiunea în cadrul căreia câteva sute de persoane au fost luate ostatici, la 23 octombrie a.c., de un comando cecen, într-un teatru din capitala Rusiei, face parte dintre cele mai importante acţiuni de acest gen comise în ultimii 25 de ani, în lumea întreagă.

- 22 august 1978: La Parlamentul din Managua (Nicaragua), 400 de persoane, dintre care 60 de parlamentari, au fost reţinute de membrii gherilei Frontului Sandinist de Eliberare. Dintre ostatici, 14 şi-au pierdut viaţa. Guvernul acceptă cererile gherilei, la 24 august, iar aceştia se refugiază în Panama, unde solicită azil politic.

- 7-9 octombrie 1985: Vaporul italian "Achille Lauro" este deturnat, în Marea Mediterană, de un comando al Frontului de Eliberare a Palestinei (FEP). La bordul navei se aflau 450 de persoane. La 9 octombrie, comandoul se predă necondiţionat.

- 6-7 noiembrie 1985: La Bogota (Columbia), Palatul de Justiţie este ocupat de un comando al M19, iar 400 de persoane sunt luate ostatici. A doua zi, un atac al poliţiei şi forţelor armate se soldează cu circa o sută de morţi.

- 8 noiembrie 1991: Un avion Tupolev cu 178 de persoane la bord, care asigura legătura dintre Mineralnye Vody (Caucaz) şi Ekaterinburg (Urali), este deturnat de ceceni către Ankara. Ostaticii sunt eliberaţi la Groznîi, capitala Ceceniei.

- 14-20 iunie 1995: Circa 200 de ceceni atacă imobile administrative la Budennovsk, în sudul Rusiei, după care se retrag într-un spital unde iau ostatici 1.500 de civili. Confruntările cu forţele ruse se soldează cu 166 de morţi. Ultimii ostatici au fost eliberaţi la 20 iunie

- 9-24 ianuarie 1996: Un comando cecen ia ostatici 2.000 de oameni, la Kizliar (Daghestan), apoi la Prvomaiskaia (la frontiera dintre Daghestan şi Cecenia). Numărul morţilor este de peste 100 de persoane.

- 16 ianuarie 1996: Un comando turc procecen ia controlul unui feribot de pe coasta turcească a Mării Negre. Circa 150 de pasageri, majoritatea ruşi, sînt luaţi ostatici. La 19 ianuarie, comandoul eliberează ostaticii fără violenţe şi se predă.

- 9 aprilie 1996: În Liberia, circa 600 de civili, dintre care 60 de străini, sunt luaţi ostatici de către combatanţii krahn, care s-au refugiat într-o tabără militară din Monrovia. Ostaticii vor fi eliberaţi unul câte unul, în urma unui acord de încetare a focului.

- 17 decembrie 1996: În Peru, în reşedinţa ambasadorului Japoniei la Lima, circa 700 de persoane sunt luate ostatici de un comando al Mişcării Revoluţionare Tupac Amaru (MRTA). La 22 aprilie, după 126 de zile de la declanşarea incidentului, agresorii sunt atacaţi, iar 14 dintre ei îşi pierd viaţa, la fel ca un ostatic şi doi militari. 

- 28 ianuarie 1999: În Filipine, 500 de elevi cu vârste cuprinse între şapte şi 12 ani, precum şi 70 de profesori ai unei şcoli din apropiere de Cotabato sunt luaţi ostatici de membrii Frontului Moro Islamic de Eliberare (MILF), la şapte ore după intrarea în vigoare a unui acord de încetare a focului, încheiat cu Guvernul ţării. Unii dintre ostatici sunt eliberaţi câteva ore mai târziu, alţi 60, printre care 40 de copii, sunt luaţi de agresori, pentru a garanta securitatea retragerii. Toţi vor fi eliberaţi în dimineaţa următoare.

- 24 ianuarie 2000: În Thailanda, circa 500 de persoane sânt reţinute în spitalul Ratshaburi, de un comando format din oponenţi ai juntei birmane, un grup disident care face parte din etnia karen, numit "Armata Domnului", în apropiere de frontiera cu Myanmar. Forţele de securitate declanşează un atac a doua zi, ucigând nouă dintre agresori şi eliberând ostaticii.

- La începutul lunii mai 2000, în Sierra Leone, Frontul revoluţionar unit (RUF) ia ostatici 500 de membri ai Căştilor Albastre ale ONU, care sunt reţinuţi într-unul dintre fiefurile mişcării, în estul ţării. Ultimii militari ONU, aflaţi în custodia rebelilor timp de peste două luni, vor fi eliberaţi în luna iulie, în cursul unei operaţiuni conduse de ONU, cu sprijin logistic şi aerian britanic.

- 23 aprilie 2001: În Turcia, un comando armat procecen ia un număr neprecizat de ostatici, într-un mare hotel din Istanbul. Agresorii se predau 12 ore mai târziu. Peste 200 de ostatici, printre care numeroşi străini, sunt eliberaţi.

- 15 mai 2001: În Columbia, membrii organizaţiei Autoapărării Unite din Columbia (AUC), răpesc circa 200 de muncitori agricoli, la Villanueva (280 de kilometri de Bogota). Aceştia sunt eliberaţi 48 de ore mai tîrziu.

 

5. Raportul Institutului de Studii Economice Internaţionale (WIIW) de la Viena

 

"Statele din Europa Centrală şi de Est au făcut faţă cu bine încetinirii ritmului de creştere a economiei mondiale din acest an, urmând ca Bulgaria, Cehia, România, Slovacia, Slovenia şi Ungaria să înregistreze, în 2003, un avans mediu de 3-3,9% al economiei", apreciază Institutul de Studii Economice Internaţionale de la Viena.

La 24 octombrie a.c., Institutul şi-a prezentat noile previziuni pentru anul viitor referitoare la perspectivele a şapte ţări din regiune - cele menţionate anterior şi Polonia - avertizând însă că, deşi rata de creştere a economiei acestora va fi superioară mediei din Uniunea Europeană, Produsul Intern Brut pe cap de locuitor va continua să fie mai redus până în anul 2015.

În cazul României, WIIW anticipează pentru 2003 o creştere de patru procente a economiei, o rată a inflaţiei de 20% şi un deficit bugetar de 5,1% din Produsul Intern Brut. Rata şomajului în România este estimată de institutul austriac la 10%. Aceste cifre nu constituie o revizuire semnificativă a aprecierilor analiştilor austrieci referitoare la economia românească, în condiţiile în care singura modificare faţă de previziunile prezentate de WIIW în luna iulie se regăseşte la nivelul deficitului bugetar, estimat anterior la 4,9% în anul 2003.

"Cu excepţia Poloniei, condiţiile nefavorabile de pe piaţa mondială nu au antrenat statele din Europa Centrală şi de Est într-o cădere liberă în anul 2002", a declarat directorul adjunct al WIIW, Peter Havlik. Cu toate acestea, P. Havlik a atras atenţia asupra aprecierii monedelor acestor ţări care, împreună cu stagnarea cererii din Uniunea Europeană, a condus la o diminuare a producţiei industriale şi a comerţului exterior în regiune.

Institutul austriac remarcă faptul că, în anul 2000, ţările central şi est-europene au consemnat pentru prima dată o creştere medie a economiei superioară celei din Uniunea Europeană, iar această performanţă a fost repetată şi în anul 2001, dar şi în anul curent. În schimb, Produsul Intern Brut al Poloniei nu se va majora cu mai mult de 1,3% în 2003, după un avans de numai 0,8% estimat pentru anul în curs.

"Procesul de recuperare a decalajului economic, constatat în aceste ţări după anul 2000 şi confirmat anul trecut, riscă să încetinească semnificativ, diminuând şi speranţele de a atinge rapid nivelul de trai din Occident, de a limita inflaţia şi de a stopa fluxul de şomeri, aflat în plină ascensiune în aproape toate statele din regiune", a mai arătat reprezentantul WIIW.

Dacă în Ungaria rata şomajului nu ar trebui să depăşească anul viitor nivelul de 5,7%, în Polonia aceasta s-ar putea ridica la 18%, în vreme ce în Slovacia ar putea atinge nivelul de 17%, iar în Bulgaria de 16%.

"Cererea internă a constituit, pe perioada ultimilor doi ani, motorul de creştere a economiei acestor ţări. Însă, din cauza restricţiilor bugetare impuse după alegeri - în Slovacia, Ungaria şi Cehia - şi a scăderii volumului de investiţii străine, această cerere s-a diminuat", a adăugat P. Havlik.

Referitor la deficitul bugetar, noile previziuni ale WIIW indică, în cazul întregii regiuni, un nivel cuprins între patru şi cinci procente din Produsul Intern Brut, cu excepţia Sloveniei, al cărei deficit bugetar n-ar trebui să depăşească 0,4% din PIB în anul 2003.

În ceea ce priveşte perspectivele privind evoluţia pe termen lung a Produsului Intern Brut pe cap de locuitor, chiar şi Slovenia - considerată drept cea mai bogată ţară din Europa Centrală şi de Est - va înregistra, potrivit estimărilor WIIW, un nivel cu 10% mai mic decât media din Uniunea Europeană, în anul 2015.

În acelaşi an, Cehia şi Ungaria se vor afla cu 25%, respectiv 35% sub media din statele vest-europene, în vreme ce Produsul Intern Brut pe cap de locuitor din Bulgaria şi România ar putea reprezenta numai o treime.

"Această situaţie riscă să afecteze referendumul care va fi organizat în aceste ţări pe tema procesului de extindere a Uniunii Europene. Pe de altă parte, ea riscă să submineze încrederea populaţiei în avantajele pe care le-ar obţine după integrarea în Uniunea Europeană", a conchis directorul adjunct al WIIW. 

